 "Little Zoo Cafe" คาเฟ่สัตว์ป่าน่ารัก ในโครงการ Sukhothai Ave 99 ถนนบอนด์สตรีท เมืองทอง 
ร้านหาไม่ยาก ที่จอดรถสะดวกสบายครับ

 ก่อนเข้าร้านก็ล้างมือให้เรียบร้อยเพื่อความสะอาด
จังหวะแรกที่เดินเข้าร้าน ก็ไม่ได้รู้สึกเหม็นอะไรนัก
นึกว่าคาเฟ่สัตว์จะต้องกลิ่นแรงๆ ดีกว่าที่คิดไว้ครับ
สัตว์ที่นี่จะสลับสับเปลี่ยนกันมาโชว์ตัว ใครโปรดตัวไหนยังไง ถ้ากลัวมาแล้วไม่เจอ โทรเช็คดูก่อนได้

 กฎร้านมีเขียนไว้ชัดเจน ว่าอะไรทำได้ อะไรไม่ควร
กรุณาอ่านแล้วทำตาม ถ้าพาเด็กมา ต้องช่วยดูด้วย
เห็นเด็กเล่นแรงๆ บางทีเห็นแล้วสงสารสัตว์ครับ

 นอกจากกติกาการเล่นกับสัตว์ ทางร้านยังขอความกรุณา สั่งอาหารคนละ 1อย่าง ที่ไม่ใช่เครื่องดื่มด้วย
เพราะร้านไม่ได้เก็บค่าเข้าชมสัตว์ ผมว่าก็แฟร์ดี 
 เมนูอาหาร ขนมหวานง่ายๆ ไม่ได้อร่อยอะไรมาก 
ไม่ใช่ประเด็น ขอข้ามเรื่องรสชาติไปละกันครับ


 วันที่ไป ชั้นล่างมีสัตว์ในห้องอยู่ 2ชนิด Meerkat  เมียร์แคท สัตว์ที่อยู่แถบแอฟริกาหน้าตาคล้ายแมว
ชอบยืน 2ขา โผล่ออกมาจากรู เห็นในสารคดีบ่อยๆ กับ Fenix Fox หมาจิ้งจอกตัวเล็ก หูใหญ่ น่ารักดี 
 2ตัวนี้นิสัยเป็นสัตว์ป่า ไม่ค่อยจะชอบให้เล่น ให้อุ้ม
ถึงจะยอมให้อุ้ม แต่หน้าตาดูไม่ได้อภิเชษฐ์เลย 

 ต่อที่ชั้น 2 กับตัวป่วนประจำร้าน "กุ๊กเดอะแรคคูน"
หัวขโมยตัวใหญ่ยักษ์ หนักกว่า 10กิโล แนะนำให้เอาของออกจากกระเป๋ากางเกงให้หมดก่อนเข้าไป
ไม่งั้นกุ๊กจะหยิบล้วงของออกไปเล่นหมดครับ

 น้องจากสัตว์ในห้อง ยังมีสัตว์ตัวเล็กๆในกรง พวก หนูต่างๆ นก และแมวน่ารักๆที่เดินไปเดินมาอยู่ 


 สรุปว่าเป็นคาเฟ่สัตว์ป่าที่ดูจะค่อนข้างครบวงจรดี 
ส่วนตัวไม่ได้รักสัตว์เป็นพิเศษและคิดว่าการกินข้าว
หรือกินอะไรในที่ที่มีสัตว์เยอะๆ ไม่น่าจะดีเท่าไหร่ 
 สัตว์ทุกตัวน่ารัก พนักงานทุกคนก็ดูแลเอาใจใส่ดี 
แต่สัตว์ก็คือสัตว์ครับ เน้นว่าไปดูไปชมดีกว่า เพราะมันก็ไม่ได้มีนิสัยชอบคนเหมือนอย่างหมาหรือแมว
ผมไม่ได้สนับสนุนให้เลี้ยงหรือเป็นเจ้าของสัตว์ป่า
ถ้าไปก็กรุณาเคารพกฎระเบียบของร้านด้วยครับ

